News Update: อินเดียฉลองวันชาติ ตั้งเป้าหมายใหญ่เป็น ‘ประเทศพัฒนาแล้ว’ ใน 25 ปี คาดเศรษฐกิจปีนี้โตแรงที่ 7% สู่เศรษฐกิจใหญ่อันดับ 3 ใน 2050 - FINNOMENA
อินเดียตั้งเป้าเป็นประเทศพัฒนาแล้วภายใน 25 ปี ด้วยนโยบายสนับสนุนการผลิตภายในประเทศ ทั้งด้านพลังงาน กลาโหม และเทคโนโลยีดิจิทัล
16 ส.ค. 2565

นายกฯ อินเดีย ‘นเรนทรา โมดี’ กล่าวปราศรัยเนื่องในวันชาติครบ 75 ปี ที่ป้อมเรดฟอร์ตว่า อินเดียตั้งเป้าเป็นประเทศพัฒนาแล้วภายใน 25 ปี ด้วยนโยบายสนับสนุนการผลิตภายในประเทศ ทั้งด้านพลังงาน กลาโหม และเทคโนโลยีดิจิทัล
นายกฯ โมดี ในวัย 71 ปี ยังชักชวนคนหนุ่มสาวให้ตั้งเป้าหมายใหญ่ และมอบปีที่ดีที่สุดให้กับประเทศชาติ
“เราต้องเปลี่ยนอินเดียให้กลายเป็นประเทศพัฒนาแล้วในอีก 25 ปีข้างหน้า ในช่วงชีวิตของเรา มันเป็นปณิธานอันยิ่งใหญ่ที่เราควรทำมันอย่างเต็มที่” นายกฯ โมดี สวมผ้าโพกศีรษะสีธงชาติอินเดีย กล่าวสุนทรพจน์ภาษาฮินดียาว 75 นาที
ปัจจุบันธนาคารโลกจัดประเภทอินเดียเป็นเศรษฐกิจที่มีรายได้ปานกลางถึงต่ำ ซึ่งหมายถึงประเทศที่มรายได้สุทธิต่อหัวประชากรอยู่ระหว่าง 1,086 – 4,255 ดอลลาร์ ขณะที่ประเทศรายได้สูง เช่น สหรัฐฯ นั้นมีรายได้ต่อหัวประชากรไม่น้อยกว่า 13,205 ดอลลาร์
อินเดียเป็นประเทศเศรษฐกิจใหญ่อันดับ 6 ของโลก และคาดว่าในปีงบประมาณปัจจุบันที่สิ้นสุดเดือน มี.ค. 2023 เศรษฐกิจอินเดียจะเติบโตว่า 7% ซึ่งเร็วที่สุดในบรรดาเขตเศรษฐกิจใหญ่
ผู้เชี่ยวชาญหลายคนมองว่า เศรษฐกิจอินเดียจะเติบโตจนใหญ่อันดับ 3 ของโลกภายในปี 2050 รองจากสหรัฐและจีน แม้รายได้ต่อหัวขณะนี้จะยังต่ำกว่าหลายประเทศอยู่ที่ราว 2,100 ดอลลาร์ก็ตาม
ตอนนี้อินเดียมีประชากรราว 1.4 พันล้านคน และคาดว่าจะกลายเป็นประเทศที่มีประชากรมากที่สุดในโลกแซงหน้าจีนได้ในปีหน้า
หลายประเทศอย่างสหรัฐฯ มองอินเดียเป็นคู่แข่งในอนาคตต่ออิทธิพลที่ครอบงำของจีนในเอเชียและที่อื่นๆ โดยเมื่อวันอาทิตย์ที่ผ่านมา (14 ส.ค.) ปธน.ไบเดน ของสหรัฐฯ ได้ แสดงความยินดีกับอินเดียเนื่องในวันชาติ และกล่าวว่า สหรัฐกับอินเดียเป็นพันธมิตรที่ขาดกันไม่ได้ ซึ่งจะร่วมงานกันต่อไปเพื่อแก้ไขความท้าทายของโลกในไม่กี่ปีข้างหน้า
อ้างอิง: https://www.reuters.com/world/india/modi-says-india-aims-become-developed-nation-25-years-2022-08-15/ 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
อินเดีย
เศรษฐกิจอินเดีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA